Ľubomír Pidaný, Slnečná 2578, Vranov nad Topľou 093 01

Mobil: +421 907 620 449 E-mail: [jemnesyteny@gmail.com](mailto:jemnesyteny@gmail.com)

Stará Lesná 5.1.2010

**The Matrix**

**ROZBOR FILMOVÉHO DIELA**

**Originálny Názov**  Matrix

**Krajina** USA

**Réžia** Lana Wachovski, Andy Wachovski

**Kamera** David Williamson

**Hudba** Don Davis

**Rok** 1999

**Minutáž** 131 Minút

**Hrajú** Keanu Reeves, Laurence Fishburne

**Úvod**

Pôvodne som uvažoval, že sa budem venovať rozboru filmového diela Vesmírna Odysea z roku 1968. Je to film, ktorý som nevedel dobre uchopiť. Z obsahového, ale aj formálneho hľadiska ma viac priťahoval film Avatar od Jamesa Camerona alebo Matrix od bratov Wachovskich. Keďže Matrix prišiel do kín na prelome milénia 1999-2000 a ja som ho videl prvý krát v roku 2001, bolo to pre mňa ako zjavenie. Nikdy som nemal potrebu uvažovať nad týmto filmom komplexne, zaujali ma hlavne vizuálne efekty, ktoré boli použité v tomto filmovom diele.

**Stred**

Hlavný hrdina, počítačový expert Thomas Anderson, alebo tiež známy ako hacker Neo mal život plný nespavosti a zlých snov. Celý svoj život zasvätil hľadaním známeho „teroristu“ zvaného Morpheus, netušiac že on celý čas hľadá jeho – vyvoleného. Keď ho Trinity úspešne vyhľadá, tak Neo vôbec netuší čo ho čaká, ale aj napriek tomu si vyberie od Morpheusa červenú tabletku. Po jej užití sa zobudí zo sveta ilúzií (Matrixu) a objaví sa v skutočnom svete, ktorý patrí strojom a nie ľuďom.

Príbeh filmu začína telefonátom, v ktorom hovorí Trinity o predtým spomínanom Neovi. Počas tohto telefonátu je počuť aj vidieť zvuk Matrixu. Zaujímavosťou tohto zvuku je jeho vznik. Tento zvuk sú zdigitalizované kvapky dažďa búchajúce o okno.

Už v prvej scéne filmu sa nachádza hneď niekoľko vizuálnych a pekne spracovaných efektov. Prvý je, keď Trinity odzbrojí policajta a vyskočí do vzduchu, čas sa zastaví a kamera sa v tej chvíli otočí okolo celej miestnosti. Hneď na to sa čas opäť spustí a Trinity kopne policajta do hrude, ktorý takmer prerazí stenu miestnosti. Hneď na to sa Trinity vyhne guľkám zo zbrane policajta behom po stene. Nasleduje útek pred takzvanými agentmi, v ktorom môžeme nájsť tiež niekoľko zaujímavých trikov. Pri úteku na streche Trinity skáče približne 10 metrov zo strechy jednej budovy na druhú ponad ulicu a autá. Za Trinity skočí ten istý úsek aj Agent, pred ktorým Trinity uteká. Pri dopade Agent urobí malé praskliny do strechy budovy, ktorá sa jemne rozpráši a vytvorí zaujímavý efekt dopadu. Schovaná Trinity sa chopí prvej možnosti ujsť agentovi a zo strechy skočí do okna druhej budovy. Tu je použitá veľmi zaujímavá orientácia kamery okolo celej postavy, ktorá je v pohybe.

Na scénu prichádza hlavný hrdina Neo, ktorý ani len netuší čo ho čaká. Po tom ako ho Trinity vyhľadá a upozorní na možné nebezpečenstvo, dostane sa do rúk agentov. V tom momente sa tam vyskytuje záber viacerých televíznych obrazoviek, v ktorých sa objavuje kamera bielej miestnosti, kde sa nachádza Neo. Kamera sa približuje, a keď je úplne blízko, tak sa obraz prenesie cez línie z televízneho do reálneho záberu. Keď prídu do miestnosti agenti, tak si agent Smith sadne a položí dokumenty. Na týchto dokumentoch ma zaujalo, že sa skladajú čisto len zo znakov a čísel, ktoré sa používajú v Matrixe. Neo si chce zavolať svojmu právnikovi, ale hneď na to sa mu začnú zrastať ústa. Neo sa snaží kričať, ale nemôže. Agenti ho hodia na stôl a pevne chytia. V tom agent Smith vytiahne plošticu, ktorú aplikuje do Nea zvláštnym spôsobom – cez pupok. V tejto scéne sa nachádza malá slabo viditeľná chyba. Keď Neovi zrastú ústa, tak sa postaví. Hneď na to je na zábere agent Smith, ktorý ma Nea v okuliaroch ako sedí zo založenými rukami.

Na druhé ráno sa Neo zobudí, a myslí si, že to bol len ďalší zlý sen. No v tom mu zavolá Trinity, že sa s ním musí stretnúť. Neo čaká pod mostom v zapršanom počasí. Nasadne do auta a Trinity mu tú plošticu vytiahne zvláštnym prístrojom, ktorý zapojila do zapaľovača v aute. Nea privezú za Morpheusom a ten mu dá možnosť výberu. Modrá alebo červená Tabletka? Neo si vybral realitu, lebo už nemal dosť síl dívať sa na to klamstvo, ktoré ma celý čas predložené pred očami. Po zapití červenej tabletky zoberie Morpheus Nea do druhej miestnosti, kde si sadne do kresla, vedľa ktorého je rozbité zrkadlo. Po chvílke ticha si Neo všimne ako sa to zrkadlo samo od seba opraví. Neo nechápe, tak sa pokúsi pomaly sa zrkadla dotknúť. Pri kontakte sa Neove prsty zaboria do zrkadla a vlnivým pohybom sa zrkadlo hýbe – ako keď spadne kvapka vody do vody. Zvláštna zrkadľujúca a chladiaca kvapalina sa mu prilepí na prsty a začne sa rozlievať po jeho celom tele, až sa mu vleje do úst. Hneď na to sa Neo zobudí do reálneho sveta strojov v zvláštnej mazľavej kvapaline. Je celý dezorientovaný a nechápavo sa prizerá na desaťtisíce ďalších ľudí stále uväznených v Matrixe. Na celom tele má pripojené káble. V tom zhora priletí jeden zo strojov, ktorý chytí Nea pod krk a vypojí mu zo zadnej časti hlavy ten najhrubší kábel. Ostatné menšie káble na rukách, nohách a na chrbte sa „vystrelia“ samé. Neo stratí kontrolu nad telom a opäť padá do tekutiny, ktorá sa začala vypúšťať. Pripadalo mi to ako keby ho spláchli, spadol do kanála a zároveň odpadu. Tam sa Neo začal topiť, ale Morpheusove vznášadlo ho odtial vytiahlo. Dlhé týždne sa Neo musel zotavovať, aby mal dosť energie znova sa pripojiť. Keď sa zobudil, tak ho Morpheus oboznámil s loďou, na ktorej bol kapitánom. Oboznámil Nea s posádkou a hneď na to ho bolestivo pripájajú do Konstraktu - zavádzacieho programu. Objavuje sa tam aj s Morpheusom, ktorý mu ukáže skutočný svet a povie Neovi tak strašné veci, že tomu sám Neo nemôže uveriť, a stráca vedomie. Neo sa prebúdza pri Morpheovi, ktorý mu povie príbeh o vyvolenom, a naznačí nič netušiacemu Neovi, že on je ten vyvolený. Nasledovne na to zoberie operátor Nea na výcvik pomocou programu. Vyberie niekoľko diskiet a ako prvú vyberie disketu s názvom „Bojové Umenie“. Neo sa v tej chvíli za veľmi krátky čas dokáže naučiť hneď niekoľko druhov bojových umení. Po približne 10 hodinách výcviku príde Morpheus, ktorý sa rozhodne otestovať Neove schopnosti v praxi. Obidvaja sa ocitnú vo výcvikovej miestnosti. Morpheus a Neo predvedú svoje bojové schopnosti. V tomto boji ma najviac zaujal Morpheusov útok, keď bol Neo na zemi. Morpheus vyskočil vysoko do vzduchu, a čas sa pomaly zastavil a pomaly zas spustil. Po chvíľke boja sa Neo rozbehne proti stene, vybehne na ňu a vyskočí v spomalenom čase. Dopadne až za Morpheusa, ktorý ho kope do hrude. Neo letí takou silou, že takmer prerazí hrubý drevený stĺp. Boj ale pokračuje ďalej a Morpheus vyprovokuje Nea tak, že ho takmer udrie. Morpheus prikáže operátorovi, aby im zapol časť programu, ktorý má názov „skok“. V tomto momente ma zaujala kamera, ktorá sa z vtáčej perpektívy približuje k streche budovy, a hneď ako sa dostane dosť blízko, sa rýchlo vzdiali. V tejto scéne sa nachádza moja obľúbená veta, ktorú povie Morpheus. „*Osloboď svoju myseľ*“. Morpheus skočí neuveriteľnú diaľku na strechu druhej budovy vzdialenú približne 300 metrov. Očarený Neo sa o to pokúsi tiež, no bohužiaľ neúspešne. Keď Neo dopadá z veľkej výšky na zem, tak zem zareaguje ako trampolína, ktorá zároveň zbrzdí Neov pád. Nea vypájajú z programu, a vtedy zacíti krv v ústach. Neo zisťuje, že ak umrie v Matrixe, tak umrie aj v reálnom svete. V nasledovnom zábere ide Neo s Morpheusom ulicami nereálneho mesta. Keď Morpheus prikáže Neovi, aby sa otočil, tak sa hlaveň agentovej zbrane otočí na Nea. Vtedy sa program zastaví a Morpheus oboznámi Nea s agentmi – strážcami Matrixu. Morpheusovi zazvoní telefón a operátor ohlási problém. Prenasleduje ich zbraň stvorená strojmi za jedným účelom – vyhľadať a zabiť. Scéna obsahuje let vznášadla v kanáloch reálneho sveta. Morpheusova loď sa šikovne schová a ostávajú tam ukrytý, pokiaľ nebude treba znova utekať pred strojmi. Člen posádky, ale aj zradca Sajfr využije situáciu, že zvyšok posádky spí, a pripojí sa sám do Matrixu, aby sa mohol stretnúť a dohodnúť s agentom Smithom.

Na ďalší deň sa Morpheus rozhodne zobrať Nea do Matrixu a ukázať ho veštkyni. Počas pripájania do Matrixu sa vyskytne vo filme jeden z dalších kamerových trikov. V opustenej budove zvoní telefón a kamera sa otáča okolo. V jednom zábere sa tam nikto nenachádza, ale keď sa znova kamera otočí, tak sa tam nachádzajú Neo, Morpheus, Trinity a ďalší. Keď Neo čaká na veštkyňu, zazrie dievča čo dokáže pohybovať kockami bez toho, aby sa ich dotkla a zbadá tiež chlapca, ktorý vie očami ohýbať lyžičku. Po návšteve veštkyne si Neo nie je ničím istý.

Všetci sa vracajú na miesto, kde sa pripojili k Matrixu – k telefónu, netušiac však, že je to pasca. Ako prvý si zmenu v Matrixe všimne operátor, a ako druhý si ju všimne priamo v Matrixe Neo, a tým upozorní všetkých, že niečo nie je v poriadku. Všetky okná a dvere, ktoré by mohli viesť von z budovy sú zamurované. V tomto momente umiera najmladší člen posádky Morpheusovej lode. Ostatní počujú výstrely a snažia sa utiecť. Operátor im poradí najbližší východ. Ukrývajú sa za stenou a pomaly sa pohybujú nižšie. Zradcovi Sajfrovi sa chce z toľkého prachu kýchať. Agent to započuje, prerazí stenu a chytí Nea. Morpheus skočí na agenta a obetuje sa pre vyvoleného – Nea. Morpheus dá Trinity príkaz na odvedenie Nea do bezpečia. Medzi tým, ako sa snažia ujsť, Morpheus sa snaží poraziť agenta Smitha. Po neúspešnom pokuse sa Morpheus dostáva do zajatia a mučenia. Ako prvý sa z Matrixu dostáva zradca Sajfr, ktorý zabije operátora a jeho brata. Popri telefonáte s Trinity sa prizná, že on vydal agentom Morpheusa a vypojí z Matrixu dvoch členov posádky, čím ich zabíja. Sajfr chce vypojiť aj Nea, ale operátor je rýchlejší a zabíja zradcu Sajfra. Neo a Trinity sa bezpečne dostávajú z Matrixu. Ale Morpheus je stále v Matrixe. Držia ho ako rukojemníka, lebo iba on pozná niečo, po čom agenti pátrajú. Pri rozhovore agenta Smitha s Morpheusom by som vystrihol /rozumej vyzdvihol/ slová, ktoré povedal agent Smith: „*Ľudia sú ako choroba, rakovina tejto planéty, vy ste mor, a my sme liek“.* Tieto slová skvelo vystihujú aj niektoré situácie dnešnej doby.

Neo a Trinity sa chystajú na útok a oslobodenie Morpheusa. Neo kráča spomaleným krokom do budovy s taškou plnou zbraní. Spokojne si prejde cez detektor kovu, a keď ho strážnik chce prehľadať, Neo odkryje plášť, pod ktorým má veľké množstvo zbraní. Skôr ako všetkých zastrelí, tak jeden zo strážnikov stihne zavolať posily. Keď posily prídu, strhne sa veľká filmová prestrelka, na ktorú sa teší každý milovník akčných filmov. Táto scéna je plná spomalených pohybov, ktoré robia túto scénu zaujímavejšou. Ako napríklad beh Trinity po stene, spomalené padanie nábojníc na zem, alebo Neov spomalený kop do hlavy jednému z nepriateľov na konci tejto prestrelky. Pomaly sa dostávame k jednému z najznámejších efektov tohto filmu. Odohráva sa na streche budovy, kde boj o získanie Morpheusa opäť pokračuje. V tom zábere sa nečakane objaví agent, ktorého sa Neo snaží zastreliť. Agent sa úspešne a veľmi zaujímavo ubránil všetkým nábojom. Bol tu použitý efekt, pri ktorom nám vznikla ilúzia, že sa agent pohybuje veľmi rýchlo. Ale to z ďaleka nebolo také zaujímavé ako uhýbanie Nea agentovým nábojom. Náboje lietali blízko neho, a zanechávali za sebou vlnitý efekt. Dočítal som sa, že pri tomto triku bol hlavný hrdina zavesený na tenkých lankách, ktoré sa potom zakryli. Taktiež som sa dočítal, že zvuk spomaleného letiaceho náboja je upravený tón gitarovej struny. Tento efekt spomaleného letiaceho náboja je použitý aj v nasledujúcej scéne, kde Morpheus beží k vrtuľníku a jedna guľka ho zasiahne do nohy. Agent zasiahne vrtuľník, a ten padá. Tu sa dostávame k ďalšiemu efektu ako keď vrtuľník naráža do presklenej budovy. Sklo sa najprv zvlní ako voda a hneď na to praskne. Potom nasleduje mohutný výbuch. Na rade je posledný záverečný boj. Agent Smith odstrelí telefón, ktorým by sa Neo mohol dostať preč z Matrixu. Neo mohol utiecť ale ostal a bojoval. Tento vyrovnaný boj mi počas sledovania zastavil dych. Skvelá kamera, skvelá hudba, skvelé efekty. Miešanie spomalených a zrýchlených záberov robí z toho filmu skvelý zážitok pre diváka. Po tomto boji nasleduje rýchly útek z Matrixu. Nea sa zatiaľ neúspešne snažia zastaviť agenti. Keď Neo otvorí posledné dvere, za ktorými je telefón, čaká tam naňho Agent, ktorý doňho vypáli celý zásobník nábojov. Neo umiera. Trinity verí, že Neo je ten vyvolený. Veštkyňa jej povedala, že muž do ktorého sa zamiluje, bude vyvolený. A Trinity sa zamilovala do Nea. Pobozká ho, a Neo začne znova dýchať. Jeho srdce začne znova biť. Neo vstáva a Agenti sa len nechápavo prizerajú. Obrátia svoje zbrane proti nemu a začnú strieľať. Neo zastaví všetky náboje pred sebou. Smith sa rozbehne naproti Neovi a začne útočiť. Neo sa zvláda brániť jednou rukou a zráža Smitha k zemi. Neo sa rozbieha a skočí Smithovi rovno do tela. Smith v jednom momente začne „praskať“, a v tom druhom vybuchne, a ostáva tam stáť len Neo. Všetko okolo Nea sa ohýba a agenti od strachu radšej utečú. Film končí podobne ako začal – Telefonátom. Po dokončení telefonátu vychádza z telefónnej búdky Neo a vo veľkom štýle odlieta smerom ku kamere, ktorá sníma mesto z vtáčej perspektívy.

**Záver**

V divákovi tento film zanechá určite veľkú zážitkovú stopu na srdci aj po takmer 13 rokoch od jeho premiéry. Bratia Wachovski si dali naozaj záležať na príbehu filmu, a hlavne na vizuálnych efektoch a trikoch, ktoré vo filme použili a spracovali. Dnes viem, že je to jedno z kľúčových svetových diel. Podľa mňa je to kultové kino, ktoré určite ovplyvnilo celú generáciu scenáristov, dramaturgov, režisérov, ale hlavne postprodukčných tvorcov. Osobne mi trvalo nejaký čas, kým som filmu vôbec porozumel, keďže som ho sledoval už v mojom mladšom veku. Avšak kedykoľvek si veľmi rád pripomeniem celú trilógiu Matrixu.